b'\n_START_ARTICLE_\nBiofizika\n_START_PARAGRAPH_\nB\xc3\xadofizika (tudi biol\xc3\xb3\xc5\xa1ka f\xc3\xadzika) je interdisciplinarna veda, ki preu\xc4\x8duje fizikalne vidike biologije. Raziskave v biofiziki danes zajemajo vrsto specifi\xc4\x8dnih biolo\xc5\xa1kih \xc5\xa1tudij, ki jim te\xc5\xbeko najdemo skupni imenovalec, kar ote\xc5\xbeuje enostavno definicijo panoge. To je tudi posledica dejstva, da je biofizika razmeroma mlada znanost. Podro\xc4\x8dja, ki jih uvr\xc5\xa1\xc4\x8dajo pod okrilje biofizike, segajo od primerjave zaporedij DNA do nevronskih mre\xc5\xbe. \xc5\xa0e nedavno so v biofiziko uvr\xc5\xa1\xc4\x8dali tudi izdelavo umetnih udov in nanostroje za reguliranje biolo\xc5\xa1kih funkcij, danes pa ti podro\xc4\x8dji navadno obravnavamo v okviru bionike in nanotehnologije. Pri\xc4\x8dakujemo lahko, da se bo definicija tudi v prihodnje \xc5\xa1e spreminjala.'